Hvilke mennesker vil vi have ud på den anden side, når de har afsonet en fængselsstraf? Svaret er ganske ligetil: Vi vil have mennesker, der afholder sig fra kriminalitet, og som kan bidrage til samfundet. Hvordan når vi bedst muligt dertil? Her handler svaret ikke mindst om, hvordan vi bedst modvirker de negative følger af et fængselsophold.

Loven siger klart, at du som fængslet er dømt til at miste din frihed – ikke at du skal straffes yderligere med unødvendige restriktioner og umenneskelig behandling. Men i det danske retssamfund blæser de politiske vinde i dag i retning af stærkt øget strenghed og kontrol på bekostning af menneskelige relationer, uddannelse og kulturel skoling i bredeste forstand.

Et resultat heraf bliver, at forholdet mellem især fængselsbetjente og indsatte let bliver anspændt. Det er bemærkelsesværdigt, at politikere finder så mange anledninger til at sætte forholdet på prøve, som tilfældet er i dag.